Jann Sjursen (KRF), 2003-05-23:
Jeg skal undlade at synge for Folketinget på dette tidspunkt
, og det er i øvrigt heller ikke tilladt fra Folketingets talerstol.
Men jeg skal på Kristeligt Folkepartis vegne, da vores kommunalordfører ikke kan være til stede, fremføre følgende: Vi er fra Kristeligt Folkepartis side tilfredse med, at Folketinget på baggrund af den rejste forespørgselsdebat fra SF's side får lejlighed til at drøfte regeringens forhandlinger med kommunerne. Vi anerkender naturligvis behovet for, at regeringen kan aftale nogle økonomiske rammer for kommunaløkonomien, så meget desto mere da det jo har meget stor betydning for den samlede finanspolitik.
Det er imidlertid ikke helt uproblematisk med kommuneforhandlinger, når man prøver at se på det helt overordnet.
Vi har oplevet flere gange, at regeringen har indgået endog særdeles detaljerede aftaler med Kommunernes
Landsforening, sådan som det f.eks. skete på folkeskoleområdet sidste år, hvor de meget detaljerede aftaler efterfølgende førte til, at undervisningsministeren ikke havde meget manøvrerum i de forhandlinger, der skulle til for at få et nyt folkeskoleforlig på benene. Derfor er det vigtigt, synes jeg, at vi har sådanne debatter her i Folketinget også forud for kommuneøkonomiforhandlingerne, for at regeringen kan vide, hvordan Folketingets partier stiller sig til de forskellige elementer i forbindelse med forhandlingerne.
Regeringen har i år valgt at prioritere sundhed og ældre højest, og det er naturligvis svært at være imod at disse områder prioriteres, for de må selvfølgelig også prioriteres.
Men jeg vil godt tilkendegive, at vi fra Kristeligt Folkepartis side savner en klar prioritering fra regeringens side af børn og ikke mindst af de svagest stillede børn.
Vi oplever, at mange kommuner har problemer med at få pengene til at slå til også i forhold til de udgifter, der ikke mindst er på området for de svagest stillede børn.
Kommunerne er i forskellig grad hårdt spændt for økonomisk.
Det gælder ikke mindst de svagest stillede kommuner.
Man kan ikke alene tilskrive regeringen, at det er gået sådan, endsige et skattestop og de skattelettelser, som regeringen har aftalt i foråret med Dansk Folkeparti.
Men jeg vil godt pege på, at det for os at se har været fatalt, at regeringen har set sig nødsaget til at udskyde den udligningsreform, som ellers blev lovet tidligere over for kommunerne, og at man har gjort det som følge af de reformovervejelser, der pågår på det kommunale område.
At man netop havde fået den udligningsreform på plads, ville have haft stor betydning for de økonomisk set dårligst stillede kommuner.
Vi mener fra Kristeligt Folkepartis side, at ud over de prioriteringer, regeringen har gjort, er det vigtigt, at man også får inddraget børnene, da der er flere uløste problemer på dette område og også nogle ønsker fra kommunernes side.
Angående de fremsatte forslag til vedtagelse har Kristeligt Folkeparti sympati for de forslag, der er fremsat af henholdsvis Socialistisk Folkeparti og Socialdemokratiet, hvorimod vi ikke kan støtte det forslag, som er fremsat på vegne af Venstre, Konservative og Dansk Folkeparti.
Det indeholder ting, som er o.k., vil jeg godt sige, men alene af den grund, at det bl.a. baserer sig på regeringens skattestop, som vi ikke kan tilslutte os, er det ikke så mærkeligt, at vi ikke kan støtte det forslag.